Kako pooštriti kriterije za članstvo, ali ne i zalupiti vrata? - dva američka lista komentiraju dileme vezane uz proširenje Europske unije
Ukazujući na razlike u vezi budućeg ustavnog ustroja Unije, Washington Post prognozira da će Hrvatska – koja je prva u redu za članstvo
O summitu Europske unije koji danas počinje o Bruxellesu izvještavaju dva američka dnevnika: Washington Post piše da je glavni zadatak skupa 'pooštriti kriterije za članstvo – kako bi se zadovoljili skeptični glasači – a da se pri tome vrata Unije ne zalupe ravno pred nosom zemalja koje žele ući.' Prema zaključnom nacrtu zajedničke izjave koja će biti objavljena na kraju dvodnevnog summita, čelnici 25 država članica potvrdit će svoju odlučnost da prime u članstvo Tursku, kao i države Zapadnog Balkana. No, kandidatske će zemlje u budućnosti biti pod strožom prismotrom, u vezi ostvarivanja napretka na područjima poput reforme sudstva ili borbe protiv korupcije – piše Washington Post. Također, prije učlanjenja novih država, Unija će morati reformirati vlastite institucije. Ukazujući na razlike među članicama u vezi budućeg ustavnog ustroja Unije, Washington Post prognozira da će Hrvatska – koja je prva u redu za članstvo – vrlo vjerojatno morati pričekati najmanje do 2010. godine. Što se tiče blokiranog pridruživanja Srbije – zbog nesuradnje s haaškim tribunalom – washingtonski list piše da će se talijanski premijer Romano Prodi založiti za brzu obnovu pregovora, bez obzira na probleme s Tribunalom. 'No, očekuje se da će ipak prevagnuti sadašnja pozicija Unije, koju podržavaju Britanija i Francuska, prema kojoj Beograd prvo treba potpuno surađivati s haaškim tribunalom, a tek će potom biti obnovljeni pregovori' – piše Washington Post. Dnevnik International Herald Tribune piše da će sa summita 'Turcima, Srbima, Ukrajincima i drugima' biti upućena jasna poruka: 'u europsku će se tvrđavu od sada teže ulaziti, iako viseći most na njezinom ulazu nije u potpunosti podignut'. 'Od sada će se prakticirati stroga uvjetovanost, u svim fazama pregovora' – navodi se u nacrtu zajedničke izjave – 'a teški problemi poput reforme sudstva ili borbe protiv korupcije bit će konfrontirani već na početku procesa pridruživanja. Unija neće određivati nikakve datume za prijem u članstvo, sve do kraja pregovora.' Ovaj list navodi da je Hrvatska čelni kandidat te da se Zagreb nada članstvu u 2009. godini.